laion/Wikipedia-Exotic huggingface dataset:
יוסף מנדל שמרלינג

הרב יוסף מנדל שמרלינג (ה'תרל"ו, 1876 – ד' באדר ה'תשט"ז, 15 בפברואר 1956) היה מייסד שכונת מאה שערים בתל אביב, מראשי הפעילים הדתיים בעיר, שוחט ובודק ואיש חברה קדישא בתל אביב-יפו במשך כ-50 שנה וממייסדי הקהילה החסידית בעיר. חסיד חב"ד, נכדו של חיים שמואל שמרלינג. נולד בירושלים לצבי הירש שמרלינג שהיה חסיד חב"ד ושו"ב ובנו של חיים שמואל שמרלינג, ולאסתר בת יוסף יהודה ליב משיוף. למד בתלמוד תורה וישיבת עץ חיים בירושלים. החל את עבודתו כשוחט ובודק בירושלים. היה תלמידו של הרב שניאור זלמן פרדקין מלובלין ושימשו ברוב שנותיו בעיר. אשתו שטרנא הייתה בתו של מרדכי דובער סלונים, מנהל כולל חב"ד ומראשי קהילת חב"ד בחברון, בנה של מנוחה רחל סלונים ונין רבי שניאור זלמן מלאדי. בשנת ה'תר"ס (1900) עת נוסדה הקהילה החסידית החב"דית ביפו, עבר לשם והחל לשמש כשו"ב ראשי לקהילה החסידית וחברה קדישא לתושבי העיר בהוראת הרב פרדקין מלובלין. בשנת ה'תרס"ג (1903) כשפרצה מחלת החולירה באזור יפו, סייע לחולי העיר ודאג לסדר קבורה לנפטרים. כשהחלה בניית תל אביב בה'תרע"ב (1912), רצה לבנות לבנות שכונה דתית בעיר החדשה, ויחד עם חברו יצחק וייסל אסף 100 תושבים חדשים מהם אסף תרומות למימון הפרויקט והחל בהקמת שכונת מאה שערים. תחילה הוקמו יחידות דיור עבור 100 המשפחות ומכאן שם השכונה. השטח הראשוני היה 500 מ"ר ובהמשך נוספה עוד קרקע שנקנתה מחברת גאולה וקרקעות נוספות שנתווספו בהדרגה (השטח שוכן ברחוב יונה הנביא ליד ההצטלבות ברחוב גאולה). בשנת ה'תרע"ג (1913) הגיעה לתל אביב עלייה גדולה של חסידי חב"ד והוא היה מאלו שהביאו אותם לעיר ואירח רבים בביתו עד לביסוס הקהילה. בימי מלחמת העולם הראשונה רבים מאנשי החברה קדישא ויתרו על מנהגי טהרת המת המסורתיים בגלל המחלות שנפוצו אז והוא היה מהיחידים בארץ שהמשיך לקבור במנהגי הטהרה. בזמן גירוש תל אביב עבר לכפר סבא שם המשיך לעסוק בחברה קדישא. בה'תרע"ט (1919) מונה על ידי הקולונל אליעזר מרגולין כאחראי לאפות מצות לפסח עבור חיילי הגדודים העבריים. נפטר בתל אביב. בד' באדר ה'תשט"ז (1956), נפטר ונקבר בבית קברות טרומפלדור. ילדיו הם שמעון שמואל שמרלינג, שניאור זלמן שמרלינג, מנחם צבי שמרלינג, שמחה שמרלינג, יעקב שמרלינג, שרה גיטל אשת דוד צירין ומנוחה אשת צבי אורנשטיין. גיסו הוא שניאור זלמן סלונים דוד תדהר (עורך), "יוסף מנדל שמרלינג", באנציקלופדיה לחלוצי הישוב ובוניו, כרך ח (1957), עמ' 3180 יוסף מנדל שמרלינג באתר GRAVEZ
Running on Air

"Running on Air" (בעברית: "רץ על אוויר") הוא שיר שנכתב ובוצע על ידי הזמר האוסטרי נתן טרנט. השיר פורסם באופן רשמי ב-28 בפברואר 2017, אך דלף יומיים קודם לכן בפלטפורמות של יוטיוב וספוטיפיי. השיר ייצג את אוסטריה באירוויזיון 2017. ב-19 בדצמבר 2016 הכריז איגוד השידור האוסטרי שטרנט נבחר לייצג את אוסטריה במהדורת האירוויזיון לשנת 2017. באותה העת, התחרה טרנט בקדם הגרמני לאירוויזיון 2017. כתוצאה מהכרזת איגוד השידור האוסטרי, נאלץ טרנט לפרוש מהקדם הגרמני. ב-26 בפברואר 2017 אושר כי טרנט ישיר את השיר "Running on Air" על בימת האירוויזיון. ב-28 בפברואר באותה השנה, השיר שוחרר רשמית, אך דלף ברשת דרך ספוטיפיי ויוטיוב יומיים לפני התאריך הרשמי. ב-11 במאי 2017 אוסטריה הופיעה בחצי הגמר השני של האירוויזיון, שנייה בסדר ההופעות, לפני מקדוניה הצפונית ואחרי סרביה. השיר זכה במקום ה-7 עם 147 נקודות ובכך זכה להעפיל לגמר. ב-13 במאי 2017, טרנט הופיע בגמר האירוויזיון, רביעי בסדר ההשמעות. השיר זכה במקום ה-16 עם 93 נקודות. (93 נקודות מהשופטים ו-0 נקודות מהקהל). מידע על היצירה "Running on Air" באתר מיוזיק בריינז Runnig On Air Lyrics, genius Nathan Trent’s Eurovision 2017 song “Running on Air” leaks on Spotify, רובין גלגר, 26 בפברואר 2017 Nathan Trent to sing “Running on Air” at Eurovision 2017, פברואר 2017 It's Nathan Trent for Austria in Kyiv!, אתר האירוויזיון, 19 בדצמבר 2016 Semi-Final running order for Eurovision 2017 revealed, אתר האירוויזיון, 31 במרץ 2017 Eurovision 2017 Results: Voting & Points, eurovisionworld Austriancharts.at – Nathan Trent – Running on Air, Ö3 Austria Top 40 dutchcharts.nl - Dutch Single Tip | 20 May 2017, Dutch Single Tip
Birthday (שיר של סלינה גומז)

Birthday (בעברית: יום הולדת) הוא שיר שהוקלט על ידי הזמרת-יוצרת האמריקאית סלינה גומז, מתוך אלבום הבכורה שלה, Stars Dance. השיר יצא לאור ב-19 ביולי 2013, ביחד עם שאר שירי האלבום. השיר הגיע למקום ה-12 במצעד השירים מתחת להוט 100. השיר נכתב על ידי קריסטה רוסו, מייק דל ריו ויעקב כשר והופק על ידי מייק דל ריו ומאט בקלי. במסגרת טקס פרסי רדיו דיסני למוזיקה שהתקיים בשנת 2014, זכה השיר בקטגוריית "שיר הדאנס הטוב ביותר של השנה". השיר יצא בסמוך ליום ההולדת של גומז. מבחינה מוזיקלית, משלב בתוכו פעימות אלקטרוניות עם אלמנטים של מוזיקת טראפ. השיר זכה להצלחה כאשר נכנס למקום השתים עשרה במצעד השירים מתחת להוט 100, למרות שלא יצא כסינגל. הווידאו קליפ הרשמי של השיר בוים על ידי הועלה לערוץ היוטיוב הרשמי של סלינה גומז ב-22 ביולי 2013, ביום ההולדת שלה, תוך שניתן לראותה חוגגת ביחד עם החברים שלה. בסמוך לצאתו, עלה השיר לרשת הזרמת המדיה ספוטיפיי, תוך שהצליח לצבור שם למעלה מ-29 מיליון השמעות. גומז ביצעה את השיר כמאשאפ עם השיר "Birthday Cake" של ריהאנה בסיבוב ההופעות "Stars Dance Tour". ב-25 ביולי 2013 ביצעה את השיר כחלק מאירוח בתחנת הרדיו iHeartRadio. את השיר ביצעה כחלק מסט שירים שכלל גם את השירים "Save the Day", "Love You like a Love Song", "Come & Get It" ו-"Slow Down" ב-2 וב-6 בדצמבר 2013 ביצעה גומז את השיר כחלק ממחרוזת שירים בסדרת המופעים השנתית ג'ינגל בל במופעים שהתקיימו בלוס אנג'לס ודאלאס. מידע על היצירה "Birthday" באתר מיוזיק בריינז סרטון השיר "Birthday" באתר יוטיוב Selena Gomez – Birthday (באנגלית), נבדק ב-2020-06-06 Stars Dance by Selena Gomez, Genius (באנגלית) WebCite query result, www.webcitation.org Emily Brandon, Just Announced: The 2014 RDMA Categories and Nominees | Disney Playlist, Oh My Disney, ‏2014-02-22 (באנגלית) BIRTHDAY VIDEO CLIP, Billboard, ‏2020-03-26 Birthday, נבדק ב-2020-06-06
Stars Dance (שיר)

Stars Dance (בעברית: כוכבים רוקדים) הוא שיר שהוקלט על ידי הזמרת-יוצרת האמריקאית סלינה גומז, מתוך אלבום הבכורה שלה, Stars Dance. השיר יצא לאור ב-19 ביולי 2013, ביחד עם שאר שירי האלבום. השיר הגיע למקום ה-102 במצעד השירים של צרפת. השיר נכתב על ידי אנטונינה ארמטו, טים ג'יימס ואין-קיו והופק על ידי רוק מאפיה, דובקילר וסטיב המונס. השיר משמש כשיר הנושא של האלבום, תוך שהוא מדבר ברובו על כך שגומז "יכולה לגרום אפילו לכוכבים לרקוד". השיר מכיל בתוכו את סגנון הדאבסטפ. אנדרו המפ ממגזין הבילבורד אמר כי "השיר מכיל פעימה בינונית ומעורפלת בדומה ל-"Come & Get It". יש לציין שהוא בולט מאוד באלבום". השיר זכה להצלחה כאשר נכנס למקום ה-102 במצעד השירים של צרפת, למרות שלא יצא כסינגל. לשיר לא יצא וידאו קליפ רשמי, אך האודיו הרשמי שלו הועלה לערוץ היוטיוב הרשמי של סלינה גומז ב-23 ביולי 2013, תוך שצבר למעלה מחצי מיליון צפיות. בסמוך לצאתו, עלה השיר לרשת הזרמת המדיה ספוטיפיי, תוך שהצליח לצבור שם למעלה מ-20 מיליון השמעות. מידע על היצירה "Stars Dance" באתר מיוזיק בריינז סרטון השיר "Stars Dance" באתר יוטיוב Selena Gomez – Stars Dance (באנגלית), נבדק ב-2020-06-06 Stars Dance by Selena Gomez, Genius (באנגלית) lescharts.com - Selena Gomez - Stars Dance, web.archive.org, ‏2013-10-05 Selena Gomez, 'Stars Dance': Track-By-Track Review, Billboard, ‏2013-07-23 Stars Dance Stars Dance, נבדק ב-2020-06-06
Forget Forever

Forget Forever (בעברית: לשכוח לתמיד) הוא שיר שהוקלט על ידי הזמרת-יוצרת האמריקאית סלינה גומז, מתוך אלבום הבכורה שלה, Stars Dance. השיר יצא לאור ב-19 ביולי 2013, ביחד עם שאר שירי האלבום. השיר הגיע למקום ה-118 במצעד השירים של קוריאה הדרומית. השיר נכתב על ידי ג'ייסון אביגן, קלרנס קופי, אלכסנדר ליקירדו, ג'ורדן ג'ונסון, סטפן ג'ונסון ומרקוס לומקס והופק על ידי המונסטרס & סטריינג'רז, אביגן ודן בוק. השיר הוקלט כבר בשנת 2012, והוא מכיל בתוכו את סגנון הסינת'פופ, המשלב בתוכו את סגנון הדאנס-פופ. בנוסף לכך, מדבר השיר על ניסיון לשכוח מישהו לתמיד, לאחר שגומז עברה איתו דברים שונים. השיר זכה להצלחה כאשר נכנס למקום ה-118 במצעד השירים של קוריאה הדרומית, למרות שלא יצא כסינגל. בשנת 2014, יצא לאור אלבום האוסף הראשון של גומז For You, בו נכלל רמיקס חדש שנעשה עבור השיר, שצבר להצלחה כאשר צבר למעלה מ-6 מיליון צפיות ביוטיוב. בסמוך לצאתו, עלה השיר לרשת הזרמת המדיה ספוטיפיי, תוך שהצליח לצבור שם למעלה מ-9.5 מיליון השמעות. מידע על היצירה "Forget Forever" באתר מיוזיק בריינז סרטון השיר "Forget Forever" באתר יוטיוב ג'ייסון אביגן, קלרנס קופי, אלכסנדר ליקירדו, ג'ורדן ג'ונסון, סטפן ג'ונסון, מרקוס לומקס Selena Gomez – Forget Forever (באנגלית), נבדק ב-2020-06-06 Stars Dance by Selena Gomez, Genius (באנגלית) GAON DOWNLOAD CHART | gaon music chart, archive.is, ‏2013-08-01 Selena Gomez - Forget Forever (ST£FAN Remix) (Official Audio) Forget Forever, נבדק ב-2020-06-06
יוסף לוינשטיין (רב)

הרב יוסף לוינשטיין (מכונה הרב מסרוצק; ה'תקצ"ז, 1837 או ה'ת"ר, 1840 – כ"ו בניסן ה'תרפ"ד, 30 באפריל 1924) היה רב פולני, רבה של סרוצק במשך למעלה מ-50 שנה, גנאלוג והיסטוריוגרף בולט בחקר רבנים, אדמו"רים ויחוסין. מחבר הספר "דור ודור ודורשיו". לפנים כיהן ברבנות בחורזיל ובזקליקוב. נולד בלובלין לאביו אברהם אביש לוינשטיין, ולאמו חנה. אביו היה מצאצאי רבי אברהם אביש מליסא רבה של פרנקפורט ורבי יעקב יהושע פלק. בגיל 17 התחתן עם בת רבי יצחק בן ניסן מפראגה, מחסידי רבי יצחק מוורקי. נסמך לרבנות בידי רבי יהושע השל אשכנזי רבה של לובלין. בגיל 20 התמנה למו"ץ בחורזיל שליד פלוצק. בהמשך כיהן כאב בית דין זקליקוב שבמחוז לובלין, ומאוחר יותר לרב ואב בית דין סרוצק הסמוכה לוורשה, שבה כיהן יותר מיובל שנים. בעת שכיהן בעיר התגוררו בה למעלה מ-2000 יהודים שהיוו כמחצית מאוכלוסיית העיר. ספרו "דור ודור ודורשיו" שיצא לאור בוורשה בה'תרע"ד כולל כרוניקה מקיפה על רבני ישראל בכל הדורות ותאריכי פטירה. הספר הוא מהבולטים בתחום זה, אם כי ספג ביקורת על שיבושים וטעויות שהופיעו בו ולימים יצא לאור במהדורה מתוקנת בתל אביב בה'תש"ט. הרב לוינשטיין הותיר כתבים ומכתבים רבים בנושא היסטוריה רבנית ויוחסין וכתביו מהווים חומרי יסוד בתחומים אלו. כתביו מצוטטים רבות בספריו של יועץ קים קדיש וכן במקומות אחרים. הרב לוינשטיין היה מהמחברים שהושפעו מסגנונו של הרב צבי יחזקאל מיכלסון ומחברים מאוחרים יותר הושפעו מכתיבתו. כמו כן מופיעות הסכמות ממנו בספרים שיצאו בתקופתו וכן פסקי הלכה ושו"ת שלו הופיעו בכתבי עת ובספרים, בהם ב"נשמת חיים" של הרב חיים ברלין ועוד. בגיליון הראשון של כתב העת התורני המאסף מופיעים דברים מאת הרב לוינשטיין לצד שני רבנים נוספים. רבים מכתבי היוחסין היהודיים המקובלים עד היום, נשענים על גרסאותיו. חתנו היה יעקב שלום דונר, מחבר הספר "דרך אמונה ומעשה רב" ובנו של הרב נתן נטע דונר. היה מחותן של הרב ירוחם מאיר ליינר. רבי יוסף לוינשטיין, אישי ישראל צפונות, שנה ג' גיליון ב', (י), טבת ה'תשנ"א, באתר היברובוקס ספרו "כרם חמד שסרוק באתר הספרייה הלאומית https://www.nli.org.il/he/books/NNL_ALEPH990010012360205171/NLI ירוחם מאיר ליינר, הקדמה לספר, שארית יוסף, באתר היברובוקס
בי-קיוריוס

בי-קיוריוס (Bi-curious, "סקרן לגבי ביסקסואליות"; מילולית "בי-סקרן") הוא אדם בעל נטייה מינית הטרוסקסואלית או הומוסקסואלית, שיש לו סקרנות או פתיחות מסוימת בנוגע לקיום פעילות מינית עם אדם מהמין שאינם מעדיפים. המונח משמש לעיתים לתיאור רצף רחב של נטייה מינית שהיא בין הטרוסקסואליות וביסקסואליות. רצפים כאלה כוללים אנשים שהם "בעיקר-הטרוסקסואלים" או "בעיקר-הומוסקסואלים", אך ניתן להזדהות ככאלה גם מבלי להזדהות כביסקסואלים. המונחים "הטרופלקסיבל" (heteroflexible, "גמיש לגבי הטרוסקסואליות") ו"הומופלקסיבל" (homoflexible, "גמיש לגבי הומוסקסואליות") נחשבים גם הם כבי-סקרנות ("בי-קיוריוסיטי"), אם כי יש כותבים המייחדים את ההטרופלקסיביליות (או ההומופלקסיביליות) בתור חוסר הרצון להתנסות במיניות מסוימת, להבדיל מן השם "בי-קיוריוס" שמשתמע ככזה שמתאר אדם שיש לו רצון להתנסות באותה המיניות. המונח בי-קיוריוס רומז כי לאדם אין ניסיון הומוסקסואלי כלל (או שיש לו ניסיון מצומצם) במקרה של אנשים הטרוסקסואלים, או שאין לו ניסיון הטרוסקסואלי כלל (או שיש לו ניסיון מצומצם), במקרה של אנשים הומוסקסואלים, אך אלה עשויים להמשיך להזדהות עצמית כבי-קיוריוס אם הם לא מרגישים שבדקו את הרגשות האלה במידה מספקת, או אם הם לא רוצים להזדהות כביסקסואלים. למונח, כמו לעוד מונחים רבים מעולם הלהט"ב, אין מילה מקבילה (רשמית) בעברית, ולרוב משתמשים בצורה המתועתקת של המונח מאנגלית – "בי-קיוריוס". מדיה וקבצים בנושא בי-קיוריוס בוויקישיתוף "Definition of BI-CURIOUS". www.merriam-webster.com (באנגלית). נבדק ב-2019-09-21. Frank, Katherine (2008). "'Not Gay, but Not Homophobic': Male Sexuality and Homophobia in the 'Lifestyle'". Sexualities. 11 (4): 435–454. doi:10.1177/1363460708091743. Savin-Williams, Ritch C.; Joyner, Kara; Rieger, Gerulf (2012). "Prevalence and Stability of Self-Reported Sexual Orientation Identity During Young Adulthood". Archives of Sexual Behavior. 41 (1): 103–110. doi:10.1007/s10508-012-9913-y. PMID 22302504. Smorag, Pascale (14 במאי 2008). "From Closet Talk to PC Terminology: Gay Speech and the Politics of Visibility". Transatlantica. נבדק ב-13 בפברואר 2011. {{cite journal}}: (עזרה)
To be announced

To be announced‏ (TBA)‏, to be confirmed או to be continued‏, to be determined או to be decided או to be declared‏ (TBD), יחד עם וריאציות אחרות, הם מונחים מצייני מיקום המשמשים באופן נרחב מאוד בתכנון אירועים כדי להצביע על כך שלמרות שמשהו מתוזמן או צפוי לקרות, היבט מסוים שלו עדיין לא הוסדר או אושר. ביטויים אלה דומים, אך עשויים להשתמש בהם בדרגות שונות של אי-קביעות: To be announced‏ (TBA) או To be declared‏ (TBD) – ייתכן שנקבעו פרטים אך טרם מוכנים להודיעם. To be confirmed‏ (TBC),‏ To be resolved‏ (TBR),‏ או To be provided‏ (TBP) – ייתכן שנקבעו ואולי הוכרזו פרטים, אך הם עדיין עשויים להשתנות לפני שיהיו סופיים. To be determined או To be decided‏ (TBD) – לא הוחלט עדיין על נאותותו, ישימותו, מיקומו וכו' של אירוע נתון. ביטויים דומים אחרים המשמשים לעיתים באותה משמעות, ומשתמשים באותם קיצורים, כוללים את "to be ascertained",‏ "to be arranged",‏ "to be adjudicated",‏ "to be done",‏ "to be decide", ו-"to be declared". השימוש בקיצור "TBA" מאוזכר רשמית בספרי עיון לפחות כבר בשנת 1955, ו-"TBD" אוזכר באופן דומה כבר בשנת 1967. מונחים מצייני מיקום שונים משמשים לרוב כדי לציין בפני הציבור כי נותר למלא מקום פנוי במערך דוברים, מוזיקאים או מבצעים אחרים. המונחים מעידים לעיתים קרובות כי יצירה יצירתית, כמו אלבום או סרט, מתקרבת אך תאריך יציאתה עדיין לא ידוע. אם טרם נקרא שמו של הפרויקט הקרוב, ניתן להשתמש במונחים מצייני המיקום האלה כדי לציין כי השם טרם נבחר, אם כי הפרויקט עשוי להיות מוגדר כ"ללא כותרת" ("Untitled") עד לקבלת קביעה זו. המונחים משמשים גם בלוחות זמנים ספורטיביים, במיוחד כאשר קבוצה אחת ננעלה במקום בפלייאוף, אך עדיין לא ניתן לקבוע את יריבתה מכיוון שמספר קבוצות עשויות להעפיל למקום בהתאם לניצחונותיהן או הפסדיהן שנותרו בעונה, או מכיוון שקבוצות אחרות טרם התמודדו במשחקי פלייאוף שיקבעו מי יתמודד מול הקבוצה הסגורה. בממשל ובעסקים ניתן להשתמש במונחים כדי לציין שתפקיד ארגוני פנוי צפוי להתמלא, או להפך, כי אדם מסוים יועסק בתפקיד שטרם נוצר. "TBA" (שפירושו "to be announced") משמש גם לתיאור סוג מסוים של השקעה פשוטה במשכנתה – ניירות ערך מגובי-משכנתה. הוא משמש כדי להצביע על כך שהמשקיע רוכש חלק מהמאגר התלוי ועומד במשכנתאות שטרם פורטו, אשר יפורטו במועד מסירה נתון. שימוש זה קיים לפחות מאז שנות ה-80. n/a Forsberg, Kevin; Mooz, Hal; Cotterman, Harry (2005). Visualizing Project Management: Models and Frameworks for Mastering Complex Systems. Wiley. pp. 161. ISBN 0471746746. Yilmaz, Levent (2015). Concepts and Methodologies for Modeling and Simulation. Springer. p. 205. ISBN 978-3319150963. Luntz, Frank (2007). Words That Work: It's Not What You Say, It's What People Hear. Hyperion Books. pp. 189. ISBN 978-1401302597. Schwartz, Robert J. (1955). The Complete Dictionary of Abbreviations. De Sola, Ralph (1967). Abbreviations Dictionary. Meredith Press. Kolb, Robert W.; Overdahl, James A. (2009). Financial Derivatives: Pricing and Risk Management. Wiley. pp. 141. ISBN 978-0470499108.
Nomen nescio

Nomen nescio, או N.N. בקיצור, הוא מונח המשמש לציון אדם אנונימי או עלום שם. המונח לקוח מלטינית – nomen ("שם") ו-nescio ("אני לא יודע"), וביחד, מילולית, "אני לא יודע את השם". השם הגנרי נומריוס נגידיוס ששימש בתקופה הרומית נבחר בחלקו מכיוון שהוא שיתף ראשי תיבות עם הביטוי הזה. שימוש אחד בשם זה הוא הגנה מפני פעולת תגמול בעת דיווח על פשע או הונאה של חברה. בהולנד, חשוד במשטרה שמסרב למסור את שמו מקבל "מספר N.N.". בגרמניה ובבלגיה ניתן לראות את הקיצור לעיתים קרובות גם ברשימות קורסים באוניברסיטאות, מה שמצביע על כך שקורס יתקיים אך זהות המרצה עדיין לא ידועה; פירוש הקיצור במקרה זה הוא nomen nominandum ("על השם יודיעו בהמשך"). לפיכך, המשמעות שונה מההגדרה לעיל והיא זהה ל-TBD (to be decided). N. N. משמש בדרך כלל בניקוד משחקי השחמט, לא רק כששם של משתתף אחד אינו ידוע באמת אלא כששחקן ללא שם עומד מול מאסטר, כמו במשחק סימולטני, לדוגמה. סיבה נוספת היא להגן על שחקן ידוע מפני העלבון של התבוסה הכואבת. גנאלוגים משתמשים לרוב בקיצור כדי לסמן שם לא ידוע או לא ידוע חלקית (כמו N.N. Jones). פלוני To be announced Thode, Ernest (1992), German-English Genealogical Dictionary, Genealogical Publishing Com, p. 179, ISBN 978-0-8063-1342-9 Hooper, David; Whyld, Kenneth (1992), The Oxford Companion to Chess (2nd ed.), Oxford University Press, p. 274, ISBN 0-19-280049-3
ארנב אממי

ארנב אממי (שם מדעי: Pentalagus furnessi) הוא מין של יונק ממשפחת הארנביים, החי רק בשני איים ביפן: טוקונושימה ואממי אושימה, שעל שמו קרוי הארנב. שני איים אלה מצויים בין קיושו ואוקינאווה במחוז קגושימה ביפן. מין זה הוא היחיד בסוג Pentalagus והוא מצוי בטבע בסכנת הכחדה. ארנב זה גדול יחסית, בעל פרווה עבה וצמרית בצבע כהה עד שחור והצידיים חומים-אדמדמים. אורכו מגיע ל-40 עד 50 סנטימטרים, ומשקלו ל-2–2.5 קילוגרם בממוצע. הוא בעל אוזניים קטנות המזדקרות רוב הזמן, והכפות בעלות טפרים חדים וארוכים לחפירה. הוא בעל מראה פרימיטיבי ונחשב לקדום יחסית, קרוב למיני ארנבונים אסייתים נכחדים שהיו קרובים לפיקות. הארנב הוא יצור ביישן המצוי בגדות יערות בינוניים עד נמוכים ובכרי מרעה לאורך הרמות. הוא צמחוני וניזון ממגוון צמחים ופרחים עשבוניים לאורך הקיץ. בחורף ניזונים הארנבים מחזזיות וטחבים ומבלוטים שהם מוצאים. נקבת הארנב ממליטה גור אחד עד שניים ומטמינה אותם במחילה, בה היא שומרת עליהם מטורפים כגון נחשים. ארנב זה כמעט נכחד בטבע עקב ציד, הטמנת מלכודות, כריתת יערות והבאת מיני טורפים פולשים כגון נמיות, כלבים וחתולים פראיים הטורפים את הארנב. מדיה וקבצים בנושא ארנב אממי בוויקישיתוף ארנב אממי, באתר ITIS (באנגלית) ארנב אממי, באתר NCBI (באנגלית) ארנב אממי, באתר Animal Diversity Web (באנגלית) ארנב אממי, באתר האנציקלופדיה של החיים (באנגלית) ארנב אממי, באתר GBIF (באנגלית) ארנב אממי באתר הרשימה האדומה של IUCN
קנטרה (פירושונים)

האם התכוונתם ל... קנטרה – עיר בצפון-מזרח מצרים, במחוז אסמאעיליה, בצידה המזרחי של תעלת סואץ, וידועה הודות למרכז הרפואי המצוי בה. קנטרה (אלג'יריה) – עיר בצפון אלג'יריה. קנטרה (לבנון) – כפר בנפת מרג' עיון שבלבנון. גשר קנטרה – גשר עתיק העובר מעל נחל חרוד. גשר באב אל-קנטרה (אלג'יריה) – גשר היסטורי בעיר קונסטנטין (אלג'יריה) קנטר קונטרה (פירושונים)
יהדות טקוץ'

העיר טקוץ' (מכונה בפי היהודים גם טעקוץ, טעקוטש) שכנה בנסיכות מולדובה ולאחר איחודה של זו עם נסיכות ולאכיה, הפכה לעיר במדינה המאוחדת, ברומניה. יהודים התחילו להתיישב בטקוץ' בשלהי המאה ה-18 ויש ראיות לכך בכתובות, שנמצאו על המצבות בבתי העלמין היהודים של טקוץ'. מ-1870 התחיל גירוש יזום על ידי השלטונות של יהודי הכפרים בסביבה. המגורשים הגיעו לטקוץ' וחלקם נשארו בה. ייסוד הקהילה היה באמצע המאה ה-19, אולם ארגונה היה רופף. לקהילה היו שלושה בתי כנסת, בית הכנסת של החייטים, בית הכנסת של הפחחים ובית הכנסת של הסוחרים. יהודי טקוץ' היו סוחרים ובעלי מלאכה ורבים מהם התגוררו ברחוב הראשי בבתים דו קומתיים עם בית מלאכה או חנות בקומה הראשונה ומגורים בקומות העליונות. עד 1880 למדו ילדי היהודים בבתי הספר הממלכתיים, אך לאחר מכן, כשנמנעה מהם הגישה לחינוך הממלכתי, ניסו להתארגן ולהקים בית ספר יהודי, ניסיונות שצלחו לבסוף ב-1897 כשקם בית ספר ל-120 ילדים. ב-1910 למדו בו 115 בנים ו-76 בנות. לציונות היו שורשים עמוקים בטקוץ', כבר ב-1870 התקיים בה חוג "חברת שומרי ציון וירושלים" וב-1876 קהילת יהודי טקוץ' שלחה נציג, שיבדוק את תנאי ההתיישבות בארץ ישראל. ב-1880 עלו לארץ ישראל שניים מיהודי טקוץ' והתיישבו בפתח תקווה. כריסטינה בז'ן (אנ') ואובידיו קראנגה, טקוץ', אנציקלופדיה של המחנות והגטאות (כרך III, עמ' 788–789), מוזיאון ארצות הברית לזכר השואה והוצאת אוניברסיטת אינדיאנה, בלומינגטון ואינדיאנפוליס (באנגלית) יעקב גלר, מפתח דו לשוני לשמות מקומות שהוזכרו בספר (כפי שמופיעים במקורות היהודיים והרומניים), צמיחתה ושקיעתה של קהילה, 1985, עמ' 10 פנקס הקהילות רומניה, כרך א', עמוד 138, הוצאת יד ושם, ירושלים תש"ל
נשיונל ולווט

נשיונל ולווט (באנגלית: National Velvet) הוא סרט קולנוע אמריקאי בצבעי טכניקולור משנת 1944 בבימויו של קלרנס בראון, עם אליזבת טיילור ומיקי רוני בתפקידים הראשיים. התסריט מבוסס על רומן בשם זה מאת אניד בגנולד (אנ') משנת 1935. NBC הפיקו סדרת טלוויזיה על הספר ששודרה בשנים 1960–1962. ב-1978 הופק סרט המשך בשם "נולדה לתהילה" (International Velvet) עם טייטום אוניל בתפקיד הראשי. ב-2003 נבחר הסרט לשימור בארכיון הסרטים הלאומי של ארצות הברית על ידי ספריית הקונגרס על היותו בעל חשיבות תרבותית, היסטורית ואסתטית. העלילה מתרחשת בעיירת החוף סוולס במחוז סאסקס באנגליה בסוף שנות ה-20. ולווט בראון (אליזבת טיילור) היא נערה בת 12 שגרה עם משפחתה בעיירה קטנה במחוז סאסקס באנגליה. אביה הרברט (דונלד קריספ) הוא קצב ומנהל את חנותו בסיוע אשתו (אן רביר). הם נוהגים לפנות אחד לשנייה בשם גב' ומר בראון. האחותה הבכורה והמתבגרת היא אלווינה (אנג'לה לנסבורי) וכן ישנם מלי (ג'ואניטה קוויגלי) והבן הקטן דונלד (ג'קי ג'נקינס). ולווט חובבת סוסים כמעט מלידה. לעיירה מגיע נער נודד בשם מייקל "מי" טיילור (מיקי רוני). אביו נפטר ומאז הוא נודד. הוא מצא בפנקס של אביו את שמה של גב' בראון והחליט להגיע לשם. ולווט פוגשת אותו בחזרה מבית הספר ומזמינה אותו לארוחת צהרים בביתם. האם לא מגלה כי אביו של מי היה מאמן השחייה שלה לפני שחצתה בשחייה את תעלת למאנש, דבר שהיה אז הישג לשחיינית. מי מחליט להישאר בבית בראון ולעזור להורים בקצביה ולווט מתאהבת בסוס הפרוע של החוואי איד. לאחר שהסוס מתפרע ועושה נזק בעיירה הוא מועמד להגרלה וולווט זוכה בו וקוראת לו "פאי". ביחד עם מי היא מתחילה להתאמן ברכיבה עליו ובקפיצה על מכשולים. מי לא מספר לה בהתחלה כי הוא היה פרש במנצ'סטר וכי באחת התחרויות הוא נתקל בפרש לידיו וגרם למותו ומאז הוא לא רוכב יותר. חלומה של ולווט הוא ש"פאי" ישתתף בתחרות היוקרתית גרנד נשיונל בלונדון. מי מפקפק בכך בגלל ההוצאות הגדולות. אך האם מעודדת אותה ונותנת לה את כסף הפרס שקבלה בזמן על חציית התעלה. לבסוף הם יוצאים ללונדון עם "פאי" אך מי לא מצליח למצוא פרש שירכב עליו תמורת תשלום. בלילה לפני התחרות מתגבר מי על פחדיו, רוכב על "פאי" ומודיעה לוולווט כי הוא ירכב בתחרות. ולווט מודיעה לו כי היא תרכב על הסוס בתחרות ותתחזה לגבר. מי מקבל זאת בחששות אבל לבסוף מסכים ועוזר לה על ידי גזיזת שערה. לפני התחרות היא עוברת את כל הבדיקות ולא מגלים שהיא נערה. לבסוף מגיע "פאי" ראשון לקו הסיום אך ולווט מרוב עייפות ומאמץ נופלת ממנו. היא מובאת לבדיקה רפואית ואז מגלה הרופא לתדהמתו שמדובר בנערה. התוצאה כמובן מתבטלת אך הסיפור מתפרסם בכל העולם וולווט ו"פאי" הופכים לידוענים. מציעים לה חוזה של 5000 דולר בהוליווד אך היא מסרבת. מי מרגיש ששליחותו הסתיימה והוא עוזב אותה בלי להיפרד אבל היא רוכבת לעברו ונפרדת ממנו. אן רביר זכתה בפרס אוסקר לשחקנית המשנה הטובה ביותר רוברט קרן זכה בפרס אוסקר לעריכה הטובה ביותר כן היה הסרט מועמד לפרס אוסקר לבמאי הטוב ביותר, לפרס אוסקר לעיצוב ההפקה הטוב ביותר ולפרס אוסקר לצילום הטוב ביותר. מדיה וקבצים בנושא נשיונל ולווט בוויקישיתוף "נשיונל ולווט", במסד הנתונים הקולנועיים IMDb (באנגלית) "נשיונל ולווט", באתר נטפליקס "נשיונל ולווט", באתר AllMovie (באנגלית) "נשיונל ולווט", באתר Rotten Tomatoes (באנגלית) "נשיונל ולווט", באתר אידיבי "נשיונל ולווט", במסד הנתונים הקולנועיים KinoPoisk (ברוסית) קדימון לנשיונל ולווט, באתר יוטיוב
אופק מלכה

אופק מלכה (נולד ב-10 בפברואר 2000) הוא כדורסלן ישראלי, המשחק בעמדת הקלע בקבוצת מכבי חיפה. מלכה נולד וגדל בנתניה שם שיחק מגיל 7 בקבוצת הכדורסל המקומית. בגיל נערים ונוער שיחק לרוב באליצור נתניה עמה הגיע לשלב חצי הגמר אליפות המדינה לנוער בעונת 2016/2017. בתיכון למד במגמת הכדורסל של תיכון משה שרת בנתניה עמה זכה בעונת 2016/2017 במקום השני בגמר ליגת העל לתיכונים. עונתו הראשונה בקבוצת בוגרים הייתה עונת 2017/2018, במקביל למשחק בקבוצת הנוער של הפועל עמק חפר שיחק בליגה הארצית בקבוצת הבוגרים. בעונה שלאחר מכן עבר לשחק במכבי הוד השרון מהליגה הלאומית בכדורסל. בעונת 2019/20 חתם לשנה בקבוצת בני הרצליה. בתום העונה הקבוצה העפילה לליגת העל בכדורסל. לקראת עונת 2020/21 חתם לעונה בקבוצת עירוני רעננה. מלכה, שיחק בכל הנבחרות הצעירות של ישראל. ב-2016 שיחק באליפות אירופה לנבחרות עד גיל 16 בטורניר שנערך בסופיה. הנבחרת סימה במקום השני והעפילה חזרה לדרג א'. בטורניר קלע בממוצע 11.8 נקודות למשחק. ב-2017 שיחק באליפות אירופה דרג ב' לנבחרות עד גיל 18 בטורניר שנערך באסטוניה. מלכה סיים את הטורניר עם 11.3 נקודות למשחק עם 51 אחוז מהשלוש. ב-2018 השתתף עם נבחרת הנוער באליפות אירופה דרג ב' עד גיל 18 שנערכה בבסקופיה מקדוניה. מול סלובקיה, במשחק השיא שלו בטורניר קלע 19 נקודות עם 6 שלשות ב-75 אחוז. בהמשך השנה בטורניר חג המולד בבלגיה (xmastournamet) מול אוסטנד הבלגית, סיים עם 32 נקודות כשמתוכן קלע 10 שלשות ב-71 אחוז. בטורניר זה אף זכה בתחרות השלשות. ביולי 2019 זכה עם נבחרת העתודה של ישראל בכדורסל תחת מאמן הנבחרת אריאל בית הלחמי באליפות אירופה בכדורסל עד גיל 20 שנערכה בישראל. פרופיל השחקן (אורכב 07.06.2020 בארכיון Wayback Machine), באתר איגוד הכדורסל בישראל יעקב מאיר, אופק מלכה חתם לעונה בבני הרצליה, באתר ישראל היום, ‏9 בספטמבר, 2019 אסי ממן, ‏עוד זכייה, בבקשה: הכירו את שחקני העתודה, באתר ONE‏, 11 ביולי 2019